ยกฟ้อง! ศาลชี้ กกต.แบ่งเขต “กทม.-สกลนคร-สุโขทัย” ชอบด้วย กม.
ศาลปกครองสูงสุดมีคำพิพากษายกฟ้องคดีที่ นายอรรถวิชช์ สุวรรณภักดี และผู้สมัคร ส.ส.ใน กทม. สกลนคร และสุโขทัย ยื่นฟ้อง กกต.ว่าการแบ่งเขตไม่ชอบด้วยกฎหมาย
ยกฟ้อง! ศาลชี้ กกต.แบ่งเขตเลือกตั้ง “กทม.-สกลนคร-สุโขทัย” ชอบด้วยกฎหมาย
7 เม.ย. 2566

ผู้สื่อข่าวรายงานว่า ศาลปกครองสูงสุดมีคำพิพากษายกฟ้องคดีที่ นายอรรถวิชช์ สุวรรณภักดี รองหัวหน้าพรรคชาติพัฒนากล้า ผู้สมัคร ส.ส. พรรคชาติพัฒนากล้า นายพัฒนา สัพโส ผู้สมัคร ส.ส.สกลนคร นายวิรัตน์ วิริยะพงษ์ ผู้สมัคร ส.ส. สุโขทัย และนายพัฒ ตั้งเบญจผล ผู้แทนพรรคประชาธิปัตย์จากสุโขทัย ยื่นฟ้องคณะกรรมการการเลือกตั้ง หรือ กกต. กรณีขอให้เพิกถอนประกาศ กกต.เรื่องแบบแบ่งเขตเลือกตั้งที่ประกอบเป็นเขตเลือกตั้งกรุงเทพมหานคร ,สกลนคร และสุโขทัย ลงวันที่ 16 มีนาคม 2566 นั้น
โดยศาลปกครองสูงสุดให้เหตุผลว่า เมื่อพิจารณาค่าเฉลี่ยจำนวนราษฎรในแต่ละเขตเลือกตั้ง ต่อจำนวน ส.ส.1 คน เป็นตัวตั้ง ทั้งในเขตพื้นที่ของ กรุงเทพมหานคร  สกลนคร และสุโขทัย ตามประกาศ กกต. จำนวนราษฎรในแต่ละเขตเลือกตั้งทั้ง 3 จังหวัด มีจำนวนไม่มาก หรือ มีจำนวนไม่น้อย กว่าร้อยละ 10 ของค่าเฉลี่ยจำนวนราษฎรในแต่ละเขตเลือกตั้ง 162,766 คน ต่อจำนวน ส.ส.1 คน จนเกินไป
การที่ กกต.ออกประกาศ กกต.เรื่องแบบแบ่งเขตเลือกตั้งที่ประกอบเป็นเขตเลือกตั้ง ในส่วนของกรุงเทพมหานคร 33 เขตเลือกตั้ง จ.สกลนคร 7เขตเลือกตั้ง และ จ.สุโขทัย 4เขตเลือกตั้ง จึงเป็นการประกาศที่ชอบด้วยกฎหมาย เป็นไปตามรัฐธรรมนูญ มาตรา 86 (5) ที่กำหนดว่า จังหวัดใดมีการเลือกตั้งสมาชิกสภาผู้แทนราษฎรได้เกินหนึ่งคน ให้แบ่งเขตจังหวัดออกเป็นเขตเลือกตั้งเท่าจำนวนสมาชิกสภาผู้แทนราษฎรที่พึงมี โดยต้องแบ่งพื้นที่ของเขตเลือกตั้งแต่ละเขตให้ติดต่อกัน และต้องจัดให้มีจำนวนราษฎรในแต่ละเขตใกล้เคียงกัน จึงพิพากษายกฟ้อง